次東坡先生蠟梅韻
作者：楊萬里
朝代：宋

paragraphs: 梅花已自不是花，冰魂謫墮玉皇家。
不餐煙火更餐蠟，化作黄姑瞞造物。
后山未覺坡先知，東坡勾引后山詩。
金花勸飲金荷葉，兩公醉吟許孤絕。
人間姚魏漫如山，令人眼暗只欲眠。
此花寒香來又去，惱損詩人難覓句。
月兼花影恰三人，欠箇文同作墨君。
吾詩無復古清越，萬水千山一瓶鉢。